
Innledning

Det er snart sommer, og våre helsefikserte venner maser om at vi må komme oss opp av sofaen, begynne å trene, spise sunt og gjøre et forsøk på å få på plass sommerkroppen.

Vi har i så fall dårlig tid.

– Vibeke og Erik, dere trenger detox, en cleansing. Systemet deres trenger en boost!

Vi får vennlige, men bestemte oppfordringer om å drikke grønne smoothier som smaker råtten kål, spise piller og pulver som skal rense lever og nyrer, sette i gang forbrenningen og styrke immunforsvaret.

Det koster skjorta, selvfølgelig, men hva betyr vel det når kroppen kommer til å skinne innvendig, og vi i tillegg blir tynne, pene, friske og sunne?

Vi som skriver denne boken liker å tenke at vi klarer å gjennomskue folk som prøver å lure oss. Men så viser altså undersøkelser at folk flest regner seg som litt smartere enn alle andre.

Og det går jo ikke. «Folk flest» kan da ikke være «litt smartere enn alle andre»?

Tallenes tale er dessverre klar: «Folk flest» er stort sett akkurat like smarte som naboen. De fleste av oss er med andre ord ganske på det jevne, hva intelligens angår.

Har intelligens noe å si for i hvilken grad vi lar oss lure, manipulere, eller ganske enkelt bare overbevise av ymse saker og ting vi blir stilt overfor i hverdagen?

Ikke nødvendigvis.

Man må ikke å være over gjennomsnittet smart for å klare å tenke kritisk. Å tenke kritisk er ikke medfødt, det er rett og slett noe vi alle må lære oss.

Hvorfor trenger vi så å tenke kritisk?

Svaret kan kanskje virke åpenbart, men det kan være lurt å gjøre seg noen tanker om akkurat det.

Skal vi for eksempel bare ta påstander og utsagn for god fisk, eller er det et poeng å grave litt i intensjonene og motivene til avsender?

På hvilket grunnlag gjør vi vurderingene våre? Og hva ligger egentlig bak beslutningene vi tar?

---

Denne boken er bygget opp på den måten at vi begynner med å titte på oss selv som individer og hvordan vi iblant kan snuble i våre egne følelser og tanker når vi manøvrerer i hverdagen.

Vi ser på hvilke psykologiske feilslutninger vi gjør i det daglige, hva vi forteller oss selv, og hvordan vi lager en fortelling om verden rundt oss. En fortelling som ikke alltid nødvendigvis stemmer.

Vi gjennomgår de vanligste feilslutningene vi gjør og hvordan de arter seg for oss.

Kapittel 1 og 2 handler altså om psykologiske feilslutninger, eller biaser, som de også ofte kalles.

Så går vi over på det vi kaller tankefeil. Forskjellen på feilslutninger og tankefeil ligger i at feilslutningene skjer dypt inne i hodene våre, og de kan noen ganger foregå så fort at de mer eller mindre er å regne som automatiske.

En tankefeil derimot, er en argumentasjonsfeil, altså en feil vi gjør når vi diskuterer. Den ligger et hakk utenfor feilslutningene, kan man si. Den er mer veloverveid.

Deretter har vi viet hele kapittel 3 til fenomenet personangrep. Det har vi gjort fordi personangrep er en tankefeil som gjøres hele tiden, og som kommer i en del forskjellige utgaver som det kan være greit å kjenne til.

I kapittel 4 tar vi for oss andre typiske tankefeil, som det er en god del av, og som vi stadig vekk roter oss bort i hvis vi ikke har tunga rett i munnen. Vi ser blant annet på dette med stråmannsargumentasjon, falske dikotomier og anekdotiske bevis.

At vi har med et kapittel om statistikk, kapittel 5, høres kanskje litt traurig ut, men vent og se! Statistikk kan man tulle og lyve nærmest grenseløst med, og det å kunne noe grunnleggende om dette temaet er derfor alfa og omega for en kritisk tenker.

Så løfter vi blikket og ser på kritisk tenking på gruppe- og samfunnsnivå. I kapittel 6 undersøker vi hvordan vi oppfører oss når vi er flere sammen, hvordan vi kan endre oss når vi identifiserer oss med en gruppe, og hvordan gruppedynamikk kan være med å på å stigmatisere dem som står utenfor.

I kapittel 7 tar vi for oss kildekritikk, og presenterer noen verktøy vi kan benytte oss av for å skille mellom god og dårlig informasjon.

I kapittel 8 ser vi på hva falske nyheter er og hvordan vi kan forholde oss til dem, og i kapittel 9 går vi løs på konspirasjonstenkning og -teorier.

Kapittel 10 har vi satt av til å diskutere hvordan verden ser ut i dag, og på hvilke områder det kan være ekstra viktig å tenke kritisk. Og helt til slutt i boken får du med deg 15 tips til å tenke kritisk i hverdagen.

Vi håper at du vil le og humre litt mens du leser, og forhåpentligvis får du en aha-opplevelse eller to. Hvis vi klarer å utstyre deg med litt flere kritisk tenkning-redskaper enn de du allerede har, da har vi gjort jobben vår.

 
KAPITTEL 1

Psykologiske feilslutninger (som først og fremst rammer oss selv)

Har du det sånn noen ganger, at du våkner om morgenen med en følelse av at ikke alt er som det skal, at et eller annet kommer til å gå galt i løpet av dagen, men du vet bare ikke akkurat hva?

Det er som om hjernen leter med lys og lykte etter et sted den kan koble på den dårlige følelsen, og med så mange forskjellige situasjoner vi skal innom i løpet av en vanlig dag, er det ganske sikkert at den til slutt finner noe å henge den på.

Kanskje gikk ikke presentasjonen du skulle ha på jobben helt etter planen, eller du falt av sykkelen på vei hjem, eller kanskje klemte du fingeren i kjøleskapsdøra da du kom hjem?

«Aha!» sier hjernen din, «det var det jeg visste, det var det den dårlige følelsen handlet om!»

Vi mennesker er skrudd sammen på et sånt vis at vi liker å se system og sammenhenger i ting. Det er innebygget i oss at vi leter etter holdepunkter for å gjøre verden rundt oss mer begripelig.

Dette er en måte å organisere virkeligheten på som er viktig for oss, men som også medfører at vi iblant ser sammenhenger der det ikke er noen.

FØLELSER–TANKER–BESLUTNINGER

Denne intuisjonen vår, som det er sagt så mye om i bøker og blader, er den noe vi for enhver pris skal lytte til, eller kan det være et poeng å tenke seg om to ganger når vi får en følelse som vi tror er en slags ubevisst rettesnor?

I løpet av én dag tar vi en lang rekke mikrobeslutninger ut fra følelser som oppstår og de tankene vi gjør oss som kommer som en konsekvens av disse følelsene.

Dette foregår omtrent automatisk, og det vi sjelden tenker over, er at de tankene vi gjør oss, som en følge av følelsene vi opplever, i all hovedsak er tolkninger.

Disse beslutningene trenger nemlig ikke alltid være gjort på «riktig» grunnlag, selv om det for oss føles som noe som er helt sant og veldig virkelig.

Små og store ting som skjer, kan utløse et vell av automatiske tanker, og ofte tror vi at disse tankene representerer en slags nøytral fortolkning av virkeligheten.

Vi har benyttet oss av kunnskapen til to amerikanske psykiatere for å sammenfatte hva disse psykologiske feilslutningene vi stadig vekk gjør, kan bestå i.

Aaron T. Beck og David D. Burns har laget en liste over det de kaller «kognitive forvrengninger». Det kan være nyttig å kjenne til noen av disse hvis vi vil prøve å finne ut av hva slags tankemønstre vi kan sette oss fast i.

1. Svart-hvitt-tenkning: Det å oppleve ting i ytterpunkter

La oss si at kjæresten din nettopp har gjort det slutt. Du er veldig lei deg, og tenker at du er blitt forlatt fordi du er en person det ikke går an å være glad i.

Eller at nå som du først er blitt singel, kommer du til å være det for alltid. Du kan like godt gå i kloster, først som sist, du kommer aldri til å treffe noen du liker igjen.

Tenker man i svart-hvitt, kommer man ofte frem til enkle, men kanskje ikke så veloverveide forklaringer.

Det er et ordtak som sier at jo eldre man blir og jo mer man lærer, jo flere gråtoner får verden, og det kan kanskje være en slags medisin mot akkurat dette. Det er nemlig sjelden noe er enten-eller. Som regel er det både og.

Se for deg at du krangler med den du anser for å være din aller beste venn. Hun har kanskje gjort eller sagt noe du oppfatter som helt spinnvilt, utilgivelig og råttent.

Kanskje har hun utlevert deg til andre, og fortalt noe som er veldig privat og ikke helt til din fordel, eller kalt deg noe som har vært fryktelig sårende, ja, helt knusende. Eller hun har rett og slett løyet for deg.

I slike tilfeller kan det være lett å ty til tanker om at hun er både ondskapsfull, hensynsløs og grusom. Du kan tenke at du aldri vil se henne mer, at vennskapet er over, og at du til og med hater henne. Det er ofte sterke følelser i sving når man er ekstra glad i noen og føler seg sveket eller såret.

Men så, når stormen har lagt seg og du analyserer det som har skjedd, ser du kanskje grunner til at hun gjorde som hun gjorde.

Disse trenger ikke nødvendigvis være veldig gode eller særlig fornuftige, men de kan gjøre oppførselen hennes mer forståelig, ja, kanskje til og med tilgivelig.

Men skal du komme dit, krever det at du orker å ta en runde eller to med deg selv, og ikke si deg fornøyd med å definere henne som helt håpløs, at alt er hennes feil, og ferdig med det.

Tenk på alle menneskene du har rundt deg, de er sjelden enten bare supre eller bare idiotiske, de fleste er noe midt imellom, og det gjelder vel i grunnen for deg selv, også, hvis du tenker etter.

2. Overgeneralisering: Det å tenke at noe som gjelder i én situasjon, gjelder i alle andre situasjoner også

Du har sikkert vært «den nye» en gang, på et fotballag, i en jobb, eller på en fest, og opplevd at noen av de andre som er til stede, ikke har inkludert deg.

Det kan være vondt, og da kan man lett komme til å tenke at hele den nye gruppen fungerer på samme vis: De er ekskluderende, avvisende og usympatiske.

Som regel er det jo ikke sånn, man finner seg før eller siden en alliert, en kompis, noen man kommer overens med, og etter hvert viser det seg kanskje at de som i utgangspunktet ikke var særlig hyggelige og inkluderende, ikke er så ille, likevel.

Opplever man en ubehagelig situasjon av denne typen, kan det være lett å ta med seg den dårlige erfaringen til neste gang man skal møte en ny gruppe mennesker, og tenke at «jeg blir nok ikke tatt godt imot her, heller». Dermed gruer man seg, og lar kanskje være å bli med. På denne måten kan man til og med skape en selvoppfyllende profeti.

Det betyr at du rett og slett kan bli så sikker på at situasjonen du skal inn i blir en dårlig opplevelse, at du styrer mot et slikt utfall, både med og uten overlegg, noe som faktisk fører til at du gjør deg nok en negativ erfaring.

3. Katastrofetenkning: Det å tenke at en situasjon er mye verre enn det den egentlig er

Du skal holde en tale i et bryllup, eller presentere kvartalsregnskapene på jobben, og så husker du ikke alt du skulle si, eller så blir det kanskje ikke så bra som du hadde forventet.

Dermed tenker du at «nå ler sikkert alle av meg», og hvis det er jobben din det er snakk om, frykter du at du står i fare for å miste den, i og med at du gjorde det så dårlig.

Som regel er vi vår egen verste kritiker. Der vi selv synes vi er helt håpløse, har andre folk som oftest ikke lagt merke til at noe har vært utenom det vanlige.

For noen kan det å hele tiden ha et «worst case»-scenario i bakhodet, være et slags forsvar: Hvis du alltid er forberedt på det verste, blir du i hvert fall ikke skuffet.

Men hvis du alltid tenker at det verste kan komme til å skje, vil du bruke mye tid på unødige bekymringer. Og som vi nevnte over: En slik holdning kan føre til at du lar være å gjøre ting, fordi du forventer at det går galt, uansett. Dette er en innstilling vi sjelden er tjent med.

Ved Cornell-universitetet i USA gjorde man for en tid tilbake en undersøkelse som nettopp tok for seg folks bekymringer. Der viste det seg at så mye som 85 prosent av alle bekymringene deltakerne hadde, aldri slo til!

Av de bekymringene som faktisk viste seg å bli en realitet, altså de siste 15 prosentene, kunne hele 79 prosent av deltakerne enten håndtere vanskelighetene bedre enn de hadde trodd, eller også var problemene som oppstod av en slik art at de var nyttige, fordi man lærte noe av dem.

Bekymringer er med andre ord nesten alltid bortkastet tid og energi.

Vi lider ofte mer i fantasien enn vi gjør i virkeligheten, skal filosofen Seneca ha sagt, og det kan være mer enn en flik av sannhet i det.

4. Følelsesmessig argumentasjon: Det å tro på magefølelsen eller intuisjonen når det ikke er rasjonelt å gjøre det

La oss si at du er nervøs for å ta heis, og at du tolker denne nervøsiteten som et tegn på at heisen sannsynligvis kommer til å sitte fast mellom to etasjer.

Eller at du kjenner en uro du ikke helt klarer å sette fingeren på mens du gjør deg klar for å ta deg en løpetur, så du ombestemmer deg og blir hjemme i stedet.

Det er åpenbart at vi kan få «en følelse» av noe basert på tidligere kunnskap og erfaringer, som kan fungere som en rettesnor for oss i noen situasjoner, men det er uansett lurt å reflektere litt over hva denne «følelsen» egentlig består i.

Vi vet jo ikke om heisen kommer til å stoppe, selv om vi har en dårlig følelse, ei heller om det kommer til å skje noe ubehagelig når vi er ute og jogger. Noe som fører oss videre til neste poeng, nemlig det å føle at man kan se inn i fremtiden.

5. Å se inn i fremtiden: Man forutsier hva som skal skje, basert på manglende informasjon

«Ingen kommer til å huske bursdagen min neste uke, og det er helt sikkert ikke noe igjen av favorittpålegget mitt når jeg kommer i butikken, heller.»

Denne måten å tenke på henger litt sammen med punktene over, og er både en forsvarsmekanisme og en feilslutning. Vi forestiller oss hva som kommer til å skje, noe vi sjelden har mulighet til å få full oversikt over, og navigerer ut fra det. Vi prøver med andre ord å verge oss mot å bli skuffet i fremtiden.

Det er nok ikke så ofte vi tenker: «Åh, i morgen kommer til å bli en kjempefin dag! Jeg kommer sikkert til å få masse skryt på jobben, finne en ny og deilig lunsjvariant i kantina, og hvem vet, kanskje jeg møter min store kjærlighet?! Hurra for morgendagen!»

Man tenker vel heller fort at det blir en nok en døll dag på jobben, med den samme kjedelige maten i kantina og de samme uinteressante menneskene på kontoret, så hvorfor gidde å stå opp, egentlig?

6. Tankelesning: Det å tro at vi vet hva andre tenker

Kjæresten min synes sikkert ikke jeg er like fin nå som jeg har lagt på meg noen kilo. Kanskje han synes jeg er en slappfisk fordi jeg ikke trener nok, han er jo alltid ute og løper og trener zumba og jeg vet ikke hva. Jeg syntes han så litt anklagende på meg da jeg tok den siste pizzabiten i går … Hjelp! Han kommer sikkert til å gjøre det slutt med meg!

Ofte tror vi at vi vet hva de vi har rundt oss tenker og mener, og her sier det seg selv at det er rom for store misforståelser og feiltolkninger.

Innimellom bedriver vi til og med det som kalles projiseringer. Det betyr at vi ubevisst overfører følelser eller egenskaper vi ikke nødvendigvis liker så godt ved oss selv, på andre.

Så kanskje det heller er sånn at jeg har dårlig samvittighet og skammer meg litt over at jeg er en sofapotet som ikke orker å trene mens kjæresten min er kjempeaktiv, og i stedet for erkjenne at det er mine følelser, overfører jeg dem på ham.

På den måten slipper jeg å konfrontere meg selv med at jeg ikke er i form, og flytter heller hele problemet over på ham. Det er han som ikke godtar meg som jeg er. Han er faktisk en ganske trangsynt og dårlig kjæreste, når jeg tenker meg om!

Og sånn kan man holde på.

Projisering kan også handle om at vi inntar en offerrolle, og legger skylden på andre for ting vi ikke får til, eller som går galt for oss.

Kanskje det egentlig er kjæresten min sin skyld at jeg har lagt på meg? Han baker jo så innmari gode kaker, og kjøper takeaway hele tiden, sånn at jeg ikke får laget all den sunne og magre maten jeg jo ellers helt sikkert ville ha gjort. Det er faktisk hans skyld, alt sammen!

Vi mennesker er noen rare dyr.

7. Å ta ting personlig: Det å tro at ting som ikke har noe med oss å gjøre, faktisk har det

La oss si at du ringer til banken for å finne ut av noe som har med kontoen din å gjøre, og så er personen i andre enden litt kort og snurt.

I stedet for å tenke at hun eller han bare har en dårlig dag, tenker du at det er deg det er noe feil med, som gjør at andre oppfører seg som de gjør.

Som regel har de aller fleste mennesker mer enn nok med seg selv og sitt. Ofte overvurderer vi vår egen betydning i andres liv.

Bare tenk på deg selv: Er ikke du stort sett hovedpersonen i din egen tilværelse, og har det meste av fokuset på deg selv og det som skjer i din umiddelbare nærhet?

Hvor mange av de menneskene du tilfeldigvis møter på i løpet av en dag, husker du? I butikken, på bussen eller på gaten?

8. En feilaktig følelse av håpløshet: Det å tro at vi har mindre makt og påvirkningskraft enn vi faktisk har

Vi kan for eksempel tenke at det ikke er noen vits å si noe om hvordan vi har det under medarbeidersamtalen på jobben, fordi ingenting kommer til å endre seg uansett.

Eller vi lar være å engasjere oss i saker vi synes er viktige, fordi det ikke kommer til å gjøre noen forskjell likevel.

Å se tilværelsen på denne måten gjør oss passive og begrenser oss.

9. En feilaktig følelse av ansvar

Dette er det motsatte av punktet over, nemlig at vi innbiller oss at vi har mer makt over omgivelsene våre enn det vi egentlig har. Du kan for eksempel tenke at hvis det ikke hadde vært for at du var en så fraværende søster eller bror i oppveksten, så ville ikke søsknene dine hatt så mange problemer. Vi kan ha tanker om at vi bærer et ansvar for omverdenen som vi i realiteten ikke har, og dermed overvurderer vi vår egen «viktighet». Dette er litt som i punktet med å ta ting for personlig.

KAPITTEL 1. PSYKOLOGISKE FEILSLUTNINGER (SOM FØRST OG FREMST RAMMER OSS SELV)

Side 14: «Aaron T. Beck og David D. Burns har laget en liste over det de kaller «kognitive forvrengninger».

Du finner psykiaterne Becks og Burns’ liste over «kognitive forvrengninger» i Seth J. Gillihans bok Cognitive Behavior Therapy Made Simple (Althea Press, 2018, side 57-66). Her kan du også snappe opp et tips eller to når det kommer til andre typer «tankefeller» det kan være lett å sette seg fast i.

Side 18: «Ved Cornell-Universitetet i USA, gjorde man for en tid tilbake en undersøkelse som nettopp tok for seg folks bekymringer.»

Psykologen Robert Leahy omtaler studien i boken The Worry Cure, (Little, Brown, 2006, side 109).

Side 20: «Projisering kan også handle om at vi inntar en offerrolle …»

Her finner du en god artikkel om projisering: https://www.psychologytoday.com/us/basics/projection?fbclid=IwAR1cp7GQGvPclfwkxcI5Z4jWSscYd4AQcM_pzQjVK_udcuCorRRuQIeJbM8

